
AUCTOR 


P r o o e m i u m. 


Scribendi  de  rebus,  quae  ail  artem  medicam 
pertinent,  quoddam  jus  eorum  esse,  qui  ex 
diuturnis  muneribus  largam  atque  abundantem 
experientiam  sibi  conciliaverint,  sine  ulla  du- 
bitatione peritissimus  quisque  judicabit.  Ita- 
que nobis,  a quibus  aliena  est  praeclara  illa 
experientia,  nunc  videtur  venia  opus  esse,  cum 
liuncce  libellum  doctorum  judicio  in  animo 
sit  proponere.  Sed  quum  omnes,  qui  medi- 
cam vitam  ingrediuntur,  cliartis  aliquid  deman- 
dent, unde  possit  judicari,  qualis  sit  ab  iis  ex- 
spectandus fructus,  haud  dolemus,  quod  com- 
munem sortem  non  effugimus.  JVuper  circum- 
spicienti mihi  commentationis  medicae  materiam, 
animoque  in  eligendis  ad  tractationem  argu- 
mentis fluctuanti  meo,  casus,  ut  nonnumquam 
fieri  solet,  succurrit.  Opportune  enim  cecidit. 


ut  in  clinico  medico  chirurgico,  quod  viget 
^ el.  Truestedt  directore,  adessem  sectioni  certe 
memorabili.  Secabatur  mulier,  quae,  quum 
j>er  acidum  suipliuricum  necare  sese  frustra 
tentasset,  saltu  mortali  mortem  sibi  conscive- 
rat,  de  sanatione,  hebdomadibus  duodecim  post 
veneficium  praeterlapsis,  desperata.  Casus  sa- 
lis dignus  mihi  videbatur,  qui  nostrae  artis 
peritis  communicaretur;  accedit,  quod  stimu- 
los daret  jam  sponte  Cei.  Truestedt , vir  eximius, 
qui  mihi,  ut  est  ejus  erga  omnes  humanitas, 
numquam  in  hac  re  defuit.  Ordinem  singu- 
larum argumenti  partium  hunc  sequutus  sum. 
Prima  pars  continet  nonnulla  de  toxicatione 
per  acidum  suipliuricum,  altera  aegrotorum 

historias.  Ceterum  commentationis  benignos 

> ' ° 

et  censores  concupisco  et  judices. 


acidum  sulphuricum,  validissimum  omnium  aci- 
dorum, saepius,  quam  multa  alia  acida  et  venena,  ho- 
minibus propter  usum  varium  in  officinis  et  multis  fa- 
bricis praesto  sit,  etiam  saepius  hoc  acido  venenationes 
fieri  solent,  quam  ob  rem  operis  pretium  est  describendi 
decursum  et  curam  hujus  toxicaiionis. 

PAliS  FUSOR 

Nonnulla  de  toxicatione  per  acidum  sulphu- 
ri c u m. 

§•  I- 

Symptomata  venenationts 

per  acidum  sulphuricum,  ut  fere  per  omnia  acida,  haec 
sunt:  sapor  acer,  acidus,  stypticus,  valde  ingratus,  calor 
in  gutture,  oesophago  et  ventriculo  urens,  dolor  asper- 
rimus in  jugulo,  fetor  non  tolerandus  spiritus,  nausea  et 
vomitus  excessivi.  Materia  vomitu  evacuata  mox  colo- 
ris nigri,  mox  rubri  a sanguine  admixto,  sensationem 
amaram  et  stypticam  causat,  ct  fervorem  producit;  alvus 

subpressa,  vel  dejectiones  alvi  cruentae,  dolor  colicus  tam 
atrox  in  omnibus  abdominis  regionibus,  ut  manus  impo- 
sita vel  levissimum  corpus  non  toleretur;  dolores  pecto- 
ris, respiratio  molesta,  anxietas,  animi  angor;  pulsus  fre- 
quens, parvus,  contractus,  saepe  irregularis;  horripila- 
tiones et  frigoris  sensus;  virium  defectio,  inquietudo  et 
magna  mobilitas,  inpossibilitas  tenendi  eandem  positio- 
nem. Facies  initio  parum  alterata,  postero  tempore  om- 
nino deformata;  convulsiones  musculorum  faciei  et  la- 
biorum; libra  facultatum  animi  vis,  et  interdum  eruptio 
papulorum  in  cute(l).  Uvula,  amygdalae,  velum  palati- 
num et  omnes  oris  partes  semper  tectae  sunt  crustis 
albis  vel  nigris,  quae  dum  solvuntur,  aegrotum  maxime 
irritant  et  tussim  fatigantem  movent;  vox  mutata  et  si- 
milis est  voci  eorum,  qui  angina  membranacea  laborant; 
interdum  etiam  inflammatio  pharyngis  et  ventriculi  cum 
pulmonibus  communicatur,  vel,  quod  saepius  accidere 
solet,  cum  membrana  laryngis  interna , qua  ex  re  tussis 
maxime  dolorosa  oritur.  Morbi  decursus  reliquus  fere 
nihil  proprii  praebet,  et  simillimus  est  inflammationibus 
aliis  ex  causis  ortis. 

In  experimento,  quo  Orphila  in  magni  canis  ventri- 
culum unciam  circiter  dimidiam  acidi  sulphurici  diluti 
injecit,  statim  respiratio  difficillima  facta  est,  canis  cla- 
mores dimisit  miserrimos,  mutando  semper  positionem 
post  horam  dimidiam  animam  efflavit. 


(1)  clr.  cas.  III, 


0 


§•  2. 

Qualem  habeat  effectum,  et  quomodo  mortem  addticere  jwssit 
acidum  sulphuricum . 

Acida,  minore  copia  sumpta,  plerumque  ad  ventri- 
culum usque  non  perveniunt,  praecipue,  quum  dolor  ve- 
hementissimus  et  contractiones  ex  irritatione  statim  orian- 
tur. Hae  contractiones  jam  superiore  oesophagi  parte 
incipiunt  et  vomitum  movent,  quam  ob  rem  multa  to- 
xicationis  pericula  frustra  eveniunt.  Inflammatio  quidem 
oritur,  sed  non  talis,  qualis  mortem  adducere  soleat, 
nisi  alia  organa  simul  afficiuntur.  Sed  post  sanationem 
ex  tali  combustione  stricturae  oesophagi  facillime  et  ple- 
rumque aut  hypertrophia  aut  induratione  telae  cellulo- 
sae, aut  parietum  a tela  mucosa  privatorum  coalitu  oriun- 
tur, quae  aegrotum  summopere  vexant,  difficilem  reddendo 
deglutitionem , imo  eam  omnino  tollendo.  Multi  enim 
autores  casus  tradiderunt,  quibus  homines  fame  perie- 
rint, quia  nihil  cibi  in  ventriculum  venire  potuit.  Exem- 
pla hujus  rei  atTerunt:  Kunzius(Y),  Hallems(2) , Sempro- 
nius(3)  et  multi  alii.  Majores  copiae  acidi  saepius  ad 
ventriculum  perveniunt,  rarissime  autem  in  intestina  te- 
nuia, quia  jam  antea  cum  aliis  liquoribus  misceri,  de- 

i ' | 

componi  et  resorberi  videntur,  nam  allecti  ventriculi  pa- 
rietes post  celerem  mortem  ne  reagentibus  quidem  aci- 
dum sulphuricum  indicant.  Si  viro  experientissimo  Ov- 

(L)  K u nzius,  de  dysphagia  commentatio  p.  47.  599. 

(2)  Hali  erus,  Disputat,  ad  mori»,  histor.  Tom.  III.  p,  55. 

(3)  Sempronius,  Miscell.  Acad.  nat.  curios.  Dec.  I,  ann 
3.,  olis.  170.  pag,  32ti.  etiam  Nahuvs  auserles.  Abhandlungen 
Bd.  IV.  pag.  13. 

pMlae(l)  credendam  est,  qui  cum  hoc  acido  complura 
instituit  experimenta,  acidi  sulphurici  etrectus  in  corpora 
viva  hi  sunt: 

Acidum  sulphuricum  venis  injectam  coagulationem  al- 
buminis in  sanguine  efficit,  et  circulationis  cohibitione 
mortem  affert;  quam  opinionem  casus(2)  infra  commu- 
nicatus affirmare  videtur.  Accuratius  autem  huncce  pro- 
cessum declarare  difficillimum  est,  quamdiu  sanguinis 
naturam  parum  novimus.  Ex  illa  opinione  acidorum 
vim  stypticam  in  hacmorrhagiis  declarare  possumus. 

In  ventriculum  illatum  inflammatione  et  gangraena, 
quarum  effectus  inimicus  celerrime  nervorum  ramifica- 
tione  in  cerebrum  reflectitur,  mortem  adducit. 

Externe  autem  in  cutem  applicatum  aut  primo  combu- 
stionis impetu  aut  abundante  suppuratione  mortem  affert. 

Si  acidum  ad  ventriculum  quidem  pervenit,  pertur- 
bationem autem  lcthalcm  non  adducit,  ulcera  et  intume- 
scentiae  facillime  oriuntur.  Si  ulcera  non  sanantur,  saepe 
per  gastrobrosin,  si  sanantur,  cicatricum  rigidarum  rup- 
tura, fortuito  orta,  succus  gastricus  in  abdomen  effundi- 
tur, qui  peritonitidem  causat  et  tum  semper  mortem  ad- 
ducit. In  intumescente  vel  indurato  vel  strictura  clauso 

ventriculo  non  morbus  ex  acido  factus,  sed  ejus  effectus 

\ 

necat,  nam  persaepe  fame  et  siti  moriuntur,  quia  cibi 
et  interdum  ipse  potus  per  pylori  angustiam  penetrare 
nequeunt,  cujus  rei  exemplum  affert  Bartholinus (3).  Alio 
quoque  loco(4)  casus  narratur,  quo  incrassat ione  mem- 

(1)  Orphi  Ia  traite  des  poissons.  Tojji.  I.  p.  2. 

(2)  vide  eas.  V.  a me  collectum. 

(3)  Bartholinus  < eul  l\.  liislor.  41 

(4)  Journal  de  Medeciue  1 "1  AT.  iuars. 

branartim  pylori  homo  periit  5 ejusmodi  casum  infra 
cnarrabo(l).  Sed  etiam  alia  ratione  mors  intrare  potest; 
parietes  enim  oesophagi  et  ventriculi,  cicatricibus  et  in- 
durationibus  ex  acido  corrodente  tecti,  vices  tunicae  mu- 
cosae deletae  suscipere  non  possunt;  nani  neque  succi 

\ 

gastrici  quantitatem  sufficientem  producunt,  neque  jam 
assimilatam  cibi  partem  resorbent;  cibi  propter  succi 
gastrici  inopiam  non  concoquuntur;  ac  si  etiam  concoctio 
parietum  sola  frictione  mechanica  in  sano  ventriculo  efficere- 
tur, tum  cicatricibus  et  indurationibus  turbaretur,  neccsse 
est,  quia  motus  ventriculi  peristalticus  impediretur.  Cibus 
e ventriculo  non  concoctus  egreditur,  saliva  autem,  fel  et 
succus  pancreaticus  non  habent  vim  dissolvendam,  cibus 
igitur  crudus  evacuatur,  et  intestina  parum  nutrimenti 
ex  eo  percipere  possunt.  Ita  necesse  est,  ut  homines 
mox  incidant  in  maciem  maximam  et  faiAe  miserrime 
moriantur.  Exemplo  sunt  potatores;  spirituosa  enim 
diuturno  usu  eosdem  habent  effectus,  quos  acida  minore 
copia  vel  intensitate  assumpta.  Sic  Bleulandim( 2)  men- 
tionem facit,  ex  abusu  spirituosorum  degenerationes  et 
indurationes  tunicae  mucosae  oesophagi  et  ventriculi 
oriri;  saepe  enim  excoriationes  et  inflammationes  per 
spirituosa  effici,  muco  a spirituosis  oblato,  membranam 
facillime  vulnerari,  fibras  contrahi,  lumen  oesophagi  et 
ventriculi  diminui. 

Pohlius(3 ) ventriculum  potatoris  vidit  ita  contrac- 
tum, ut  haberet  longitudinem  sex  pollicum,  et  latitudi- 

(l)  riile  ca.v  IX. 

Janus  Ille  u lauri  observat,  analomic.  medicae  j>.  32. 

(3;  J.  C Polii  ri«  callositate  ventriculi  ex  potus  syirituosi 
abusu.  l.ipsiae  1771. 

nem  trinm  cum  dimidio.  Silbem  (1)  in  cadevero  pota- 
toris, cui  dirus  hydrops  diem  supremum  adduxerat,  ven- 
triculum ita  corrugatum  invenit,  ut  vix  unciam  dimidiam 
liquoris  cujusdam  cavo  suo  caperet;  parietes  pollicis 
crassitudine  multis  vasis  tumidis  instructi  erant,  in  qui- 
bus sanguis  coagulatus  erat,  Plancus  (2)  totam  potato- 
ris membranam  ventriculi  mucosam  induratam  et  cras- 
sam vidit;  Sioll( 3)  potatoris  pylorum,  quemadmodum 
vicinam  quoque  ventriculi  portionem  et  initium  intestini 
duodeni  duros  et  crassos  invenit.  JBoemer  (4)  pylorum 
potatoris  callosum  fuisse  exponit,  qua  ex  re  vomitus  in- 
superabilis ortus  erat.  Raro  tales  indurationes  in  ulce- 
rationem transeunt,  et  perforatione  necant  ; interdum  au- 
tem oritur  ex  ulceratione  parietum  concrescentia.  Talem 
observationem  affert  Ilildanus  (5) , ubi  aegrotus  fame  ne- 
catus est.  — ' Si  autem  indurationes  et  scirrhus  ventri- 
culi, ut  Hutin(&)  contendit,  ex  inflammatione  ventriculi 
oriuntur,  fieri  quoque  potest,  ut  ex  hac  gastritidis  specie 
oriatur  scirrhus.  Quum  autem  transitus  in  scirrhum 
longo  tandem  temporis  spatio  praeterlapso  oriatur,  si  vc- 
nenatio  tentata  diu  oblivioni  data  est,  facile  intelligitur, 
cur  tam  raro  scirrhi  ventriculi  exempla,  e veneficio  per 
acida  orta,  narrentur.  Pugnat  pro  hac  sententia  obser- 

(1)  Toile  merliz.  cliirurg.  Biblioth.  Bd.  III,  p.  11)4. 

(2)  Plenk  acad.  conjeci,  pag.  101. 

(3)  Stoll  ralio  medendi  III.  p.  379. 

(4)  Boer  ner  disquisit.  anatum,  de  labe  sicca  ab  angustia 
pylori  etc.  Lipsiae  1752. 

(5)  Ilildanus  observat,  lib.  III,  p.  20. 

(6)  Nouvelle  Biblioth.  medicale  et  Bulletin  de  1 Albende 
Sept.  1325.  — v.  Frorieps  Notizen  atis  dem  Gebiele  der  Na- 
tur uml  Heilkunde.  Bd.  12.  (182(>.)  pag.  127. 

vatio  magni  IIalleii(  1),  in  qua  scirrhum  ventriculi  nimio 
accii  usu  ortum  descripsit,  ct  Gorritzii  observatio  (2),  cu- 
jus aegrotus  malorum  citrorum  magnam  assumserat  co- 
piam, ct  inde  scirrho  yentriculi  periit..  . 

§•  3. 

Diagnosis. 

Si  venenati  asphyxia  correpti  jacent,  aut  loqui  non 
possunt,  magni  momenti  in  stabilienda  diagnosi  labiorum, 
linguae  ceterarumque  oris  partium  est  color  albus, 
chartae  pergamenae  similis,  si  singulis  locis  etiam  epi- 
thelium jam  deficit.  Ceterum  harum  partium  tumor,  de- 
glutitio impedita,  vox  rauca,  dolor  oris,  pharyngis,  oeso- 
phagi et  ventriculi  multum  conferre  possunt  ad  cogno- 
scendam venenationem.  Sed  quum  haec  omnia  sympto- 
mata acidis  omnibus  corrodentibus  propria  sint,  enarra- 
tio anteactorum  lucem  afferre  debet,  ut  medicus  veram 
rerum  naturam  cognoscat.  Omnibus  reliquis  toxicatio- 
nis  argumentis  deficientibus,  exploratio  acidi  in  ore  vel 
in  iis  materiis  per  reagentia  instituenda  est,  quae  vomitu 
ejecta  sunt. 

§•  4. 

Prognosis. 

Semper  copia  sumpti  acidi  respicienda  erit  5 magnae 
enim  quantitates  sumptae  malam  tantum  aut  pessimam 
prognosin  admittunt,  qua  in  re  auxilium  medicum  magni 
momenti  esse  potest  5 quo  citius  pars  acidi  diluitur  et 
neutralisatur , eo  minus  destructione  partium  nocebit. 
Minores  acidi  quantitates,  aut  acida  aliis  liquoribus  di- 


(1)  Hali  er  opera  minora  Toin.  IIT.  p.  306. 

(2)  G o r r i t z Epliemer.  nat.  curios.  cent.  obs.  20.  p.  282. 

luta,  meliorem  reddunt  prognosm,  quum  ad  ventriculum 
usque  non  venire  aut  minus  corrodere  soleant.  Progno- 
sis hac  in  veneuatione  eo  magis  dubia  esse  debet,  quia 
morbi  secundarii,  ut  gastritis  chronica,  iudu  rationes, 
stricturae  et  atrophia  ex  iis  orta  haud  raro  vitae  finem 
imponunt.  Ceterum  prognosis  nihil  proprii  praebet  prae- 
ceteris  harum  partium  inflammationibus. 

.§•  5- 

Cur  a. 

Prima  in  quadam  toxieafione  indicatio  est,  ut  aufe- 
ratur venenum;  quum  acidum  sulphuricum  autem  partes 
tantum  corrodat,  quas  tangit,  nec,  «it  alia  venena,  in 
nervos  vim  suam  exerceat,  fieri  plerumque  non  pot  est, 
quin  omne  acidum  per  vomitum  e corpore  efferatur,  nisi 
jam  sponte  oesophagi  contractionibus  vomitus  oritur,  et 
descensum  acidi  ad  ventriculum  cohibet.  Primo  igitur 
diluentia  et  involventia,  quae  vim  corrodentem  debilitent 
et  una  vomitum  atcelerent,  ut  larga  lactis  copia,  vel 
emulsiones  et,  si  nihil  aliud  adsit,  larga  aquae  copia 
daiula  est.  Altera  indicatio  expletur,  si  cum  his  mate- 
riis remedia  neutralisantia  conjungantur,  quorum  vali- 
dissimum vir  experientissimus  Orphila(  1)  magnesiam  car- 
bonicam  laudat.  Praeterea  multa  alia  exstant,  ut  ma- 
gnesia  usta,  kali  carbonicum,  n atrum  carbonicum,  aqua 
calcis,  liquor  saponis;  omnibus  autem  aliis  deficientibus, 
pulvis  cretae  cum  aqua  detur.  Tertia  erit  indicatio, 
irritationis  diminuatio  et  eorum  morborum  cura,  qui 
cx  toxicatioiie  oriuntur,  quae  indicatio  per  curam  inflam- 


(1)  Orphi  Ia  toxicologie  1.  c. 

rnatiomim  partium  affectarum  expletur.  De  ulcerum  ven- 
trieuli  sanatione  lioe  tantum  mihi  dicendtan  est: 

(juimi  ulcera  per  acidum  sulphuricuin  facta  simil- 
lima sint  ulceribus  in  corporis  superficie  e combustione 
ortis,  eorum  sanatio  fortasse  iisdem  remediis  effici  pot- 
est, quibus  illa  sanantur.  Ut  compertum  est,  aqua  cal- 
cis in  vulneribus , combustione  factis,  felicissimo  cum 
eventu  adhibetur;  igitur  secundum  111.  Truestedt  propo- 
situm illud  medicamentum  hoc  modo  interne  quoque  dari 
potest,  ut  quasi  remedii  externi  vim  exerceat,  sicut  hy- 
drargyrum  muriaticum  mite  majoribus  quantitatibus  ii» 
gastroenteritide  adhibetur;  praecipue  quum  una  vim  diu- 
reticam et  eccoproticam  habeat;  sed  in  ejus  usu  vitamla 
sunt  omnia  acida,  quia  per  ea  aqua  calcis  decomponitur, 
et  salia  insolubilia  oriuntur:  Optime  dari  potest  cum 

lacte,  cum  juscula  carnis,  aut  cum  mucilaginihus  jun- 
cta, sed  non  cum  adstringeutibus,  ut  cortice  cliinae,  qui- 
bus quoque  decomponitur,  et  alvi  obstructiones  efficit. 
Adstringentia  simul  indicata  in  intervallis  dari  possunt, 

§.6. 

De  iis,  cjuue  cadaraum  sectio  ostendit  et  docet. 

In  sectione  canis  acido  sulphurico  necati,  tunica  mu- 
cosa ventriculi  nigra  facile  solvenda,  tela  musculosa  non- 
nullis locis  rubefacta,  non  arrosa  inveniebatur;  duode- 
num monstrabat  tegmentum  internum  luteum,  crassum, 
flocculosum,  facile  amovendum.  Sanguis  ventriculorum 
cordis  coagulatus,  gelatinae  similis,  c rubro  nigrescebat. 
Pulmones  parum  crepitantes,  colore  nigro  maculati  erant. 
Invenitur  in  cadaveribus  hominum,  qui  mox  succubue- 
rant, labiorum  epithelium  album,  oris  membrana  mu- 

cosa  combusta,  densa,  aut  soluta,  aut  facile  solvenda,  in- 
terdum tela  cellulosa,  imo  musculosa,  sine  tegmento  ocu- 
lis se  praebet.  Haud  aliter  se  liabet  pharyngis  et  oeso- 
phagi et  ventriculi  membrana  mucosa,  nisi  gangraena 
jam  aderat,  quae  partes  diruerat  aut  perforaverat.  In 
aegrotis  serius  tandem  mortuis  inveniuntur,  praeter  stri- 
cturam, vulgo  cicatrices  ulcerum  et  cxcoriationum  acido 

l 

effectarum  et  indurationes,  quae  praecipue  sedem  habent 
in  tela  cellulosa  inter  tunicam  mucosam  et  muscularem, 
quod  jam  Pohlius  (1)  contendit.  Neque  Meckcl  (2), 
neque  Kriikenbeig  (3)  aliam  ventriculi  partem,  nisi  te- 
lam cellulosam,  indurationis  sedem  in  multis  cadaverum 
sectionibus  inveniebant,  idemque  sentiunt  hac  de  re  IliU 
dehrandt  (4),  Billard(b ) et  alii,  quos  omnes  citare  non 
hujus  loci  est.  Nisi  excoriationes  nimiae  magnitudinis 
erant,  regenerata  tunica  mucosa  inveniri,  sed  non  tam 
ad  absorbendum  et  resorbendum  apta  esse  videtur;  de- 
ficit enim  textura  flocculosa,  et  superficies  mucosa.  Cru- 
veilhier  (6)  autem  regeneratam  telam  mucosam  a natu- 
rali non  valde  discrepantem  se  vidisse  contendit. 

(1)  J.  C.  Pobl  de  callositate  ventriculi  ex  potus  spirituosi 
abusu.  Lipsiae  1171. 

(2)  J.  F.  Meckel,  Handbuch  der  patliol.  Anatoinie.  Bd.  2. 

Abtli.  2.  Lipsiae  1818.  p.  358  seq. 

(3)  Kruk  enberg,  Jahrhiiclier  der  ambulatorisclien  Clinik 

in  Halle.  1824.  Bd.  2.  p.  265. 

(4)  F.  Hildebrandt,  HaucTbuch  der  Anatoraie  von  E. 

Web  er.  Braunschweig  1832.  Bd.  4.  p.  268. 

(5)  Billard,  die  Scbleimliaut  des  Magens  u.  Darmkanals 
im  gesunden  sowolil  ais  krankliaften  Zustande*  A.  d.  FranzOs. 

iibers.  v.  F.  Urban.  Leipz.  1828. 

(6)  J.  Cr  uve  i Ilii  er,  Medecine  pratique  cclairce  parlana- 

tomie  et  la  pliysiologie.  premier  cahier,  p.  154. 

PARS  ALTERA, 

Nonnullae  morbi  historiae, 

Cas.  I. 

Josephus  Parangue,  miles,  errore  quodam  vitrum 
acido  sulphurico  repletum,  uno  haustu,  loco  aquae  vitae, 
evacuavit.  Mox  sequutus  est  vomitus  excessivus,  spas- 
mus musculorum,  praecipue  faciei,  dolores  vehcmcntis- 
simi  oesophagi  et  ventriculi,  calor  cum  cutis  frigore  al- 
ternans. Praeter  largum  potum  ei  data  est  magnesia 
carbonica  in  aqua  soluta  ad  neutralisandum  acidum. 
Diebus  insequentibus  symptomata  inflammationis  ventri- 
culi non  deerant,  quae  vero  curae  rationali  praesertim 
antiphlogisticae  mox  cesserunt.  Aegrotus  praecipue  ve- 
xatus est  pharyngis,  linguae,  epiglottidis  et  amygdalarum 
intumescentia,  ita,  ut  suffocatio  timenda  esset;  vox  mutata 
simillima  erat  voci  eorum,  qui  angina  membranacea  la- 
borant. Dic  post  intoxicationem  septimo  aeger  non  am- 
plius in  periculo  versabatur,  et  nihil  fere  detrimenti  ex 
ea  venenatione  percepit,  nisi  interdum  sensationem  do- 
lorosam pharyngis  et  ventriculi,  praecipue  si  cibum  lar- 
gum et  difficile  assimilandum  sumscrat  (1). 

Cas.  II. 

Pictor  quidam  tempore  nocturno , siti  defatigatus, 
lagenam,  cui  aquam  inesse  credidit,  acido  sulphurico 
impletam,  sumpsit,  celeriter  autem  errorem  sentiens,  bi- 
bit nonnullas  tantum  guttas,  ita  ut  quantitas  non  suffi- 
ceret, quae  in  ventriculum  venire  potuisset ; attamen  tan- 


(1)  Recueil  periodique  de  Ia  sociele'  de  Paris,  redige  par  Se- 
di lio t,  Tom.  VI,  p.  3,  an.  7 par  M.  Desgranges. 

tura  effectura  habuerunt,  ut  per  plures  hebdomades  nihil 
devorare  potuerit,  et  clysteribus  nutrientibus  vita  ei  su- 
stentanda esset.  Num  oesophagi  strictura  postea  labo- 
raverit, nobis  cu>.tt  non  communicatur  (1). 

Cas.  III. 

Medicinae  studiosus  puellae  cariei  dentis  cum  acido 
sulphurico  mederi  voluit,  casu  quodam  nimia  copia  in 
os,  pharyngem  et  ventriculum  effusa  est,  quae  inflamma- 
tionem telae  mucosae  adduxit.  Paulo  post  eruptio  pa- 
pulosa cum  sordidis  crustulis,  plumbi  similibus,  in  uni- 
versa corporis  superficie  apparuit,  quam  bona  valetudo  sc- 
quuta  est  (1). 

Cas.  IV. 

l 

Luise  Delay,  viginti  duos  annos  nata,  unciam  unam 
compositionis  ex  indico  et  acido  sulphurico  sumsit. 
Oleum  et  lac  statim  data  sunt;  quatuor  post  veneficium 
horas  in  nosocomio,  quod  nominatur  »Ilotel  I)ieu« , re- 
cepta est,  in  quo  omnia  adbibebantur,  quae  ad  ejus  salu- 
tem pertinebant.  Nihilo  minus  mox  vomitus  frequentis- 
simus  et  vehementissimus,  frigus,  horripilationes  et  omnia 
gastritidis  acutae  symptomata  sequuta  sunt.  Dolores 
tam  vehementes  erant,  ut  inquietudo  omnem  depelleret 
somnum;  potus,  imo  rerum  mucilaginosaruin,  plerumque 
vomitu  ejiciebantur.  Materia  vomitu  emissa  multos  floc- 
cos lymphaticos  continuit,  qui  partim  'praecipitabantur, 
partim  in  aqua  natabant.  Pulsus,  jam  die  altero  fre- 
quens, parvus  et  serratus  erat;  extremitates  frigidae,  fa- 
cies deformata.  Diebus  ultimis  pulsus  brachii  et  caro- 


(1)  Journal  de  medecine,  AvriJ  1810.  par  M.  Pingussun. 

(2)  T u 1 p e observat,  medie. 

tidum  non  percipiendus,  urina  guttatim  defluens,  inquie- 
tudo in  diem  aucta,  vomitus  continuus  mortem  quinto 
decimo  tandem  die  intrantem  indicabant. 

In  sectione  liacc  inventa  sunt:  Ex  alvo  aperta  ma- 

gna aeris  copia,  foetidum  odorem  praebentis,  avolavit. 
Intestina  omnia  oedematosa,  viscera  duodeno  vicina  om- 
nia mutata  videbantur;  parietes  hujus  intestini  pluribus 
in  longitudinem  locis  fere  dissoluti  erant  5 ventriculus 
valde  dilatatus,  ejus  color  saturatior,  diversis  iu  locis 
praebebat  maculas,  quae  maximam  desorganisationem  in- 
dicabant. Ceterum  ventriculus  partim  crassus  et  indu- 
ratus, partim  tenuatus  erat.  Pharyngis  et  oesophagi 
tela  mucosa  combusta  e rubro  nigricans,  partim  remota, 
partim  facile  removenda.  Ventriculus  continuit  massam 
liquidam,  turbulentam,  foetidam,  coloris  saturati,  et  vo- 
mitu die  ultimo  ejectae  simillimam.  Tela  interna  ven- 
triculi dissoluta  et  tota  expansione  in  mucositatcm  re- 
ducta erat.  Pylorus  maximam  praebebat  desorganisa- 
tionem; textura  parietum  erat  nigra  et  ita  tumida,  ut  fere 
totum  orificium  clauderet;  duodeni  et  jejuni  membranae 
partim  destructae  et  combustae;  obtecta  erant  ea  inte- 
stina pariete  interno  materia  fusca,  ei  simillima,  quae 
ventriculo  inerat;  reliqua  intestina  in  eadem  fere  condi- 
tione versabantur  (1). 

Vas.  V. 

Puer  annorum  duorum  acidi  sulphurici  diluti  par- 
vam quantitatem  bibit;  statim  a parentibus,  animadver- 
tebantur maculae  albae  labiorum  et  linguae.  Paulo  post 


(l;  Tartra,  e.sVai  >ur  l empoisonneiuent  par  3 acnle  nilri.jue 
V*g.  251.  ann.  1802. 

datum  est  kali  carbonicum  siccum  in  aqua  solutum.  Chi- 
rurgus advocatus  invenit  parietes  totius  oris  albos  et 
chartae  pergamenae  similes.  Lac,  magna  copia  datum, 
mox  vomitum  effecit,  quo  etiam  multi  cibi  crudi  pro- 
lati sunt.  Deglutitio  difficilis  et  dolorosa  erat;  praeter 
lac  etiam  oleum  lini  et  clysmata  e lacte  cum  oleo  adhi- 
bita sunt.  Vulgo  sequebatur  vomitus  deglutitionem,  quae 
ita  turbata  erat,  ut  ingesta  sono  cavo  et  rauco  in  ven- 
triculum deciderent.  Primis  post  veneficium  horis  glan- 
dulae salivales  irritatae  multum  salivae  secernebant,  ho- 
ris ultimis  saliva  tenax,  muco  similis,  secernebatur.  Duo- 
decima post  veneficium  hora  puer  animum  efflavit. 

Sectio:  Cerebri  vasa  et  pulmonum  contextus,  cor- 

dis sinus  dexter  et  venae  pectoris  sanguine  coagulato 
repleta;  pulmonum  color  naturali  nigrior.  In  pleurae 
saccis  circa  unciae  quatuor  liquoris  rubicundi  inventae 
sunt.  Ilcpar,  splen  et  renes  magis,  quam  solet,  sanguine 
repleta;  gingiva,  palatum  et  lingua  pallidissima,  linguae 
epithelium  crassum,  albidum,  et  partim  facillime  amoven- 
dum. Pharynx  et  oesophagus,  nisi  paullulum  rubriores, 
sani;  in  ventriculo  supra  pylorum  unus  tantum  locus  ni- 
ger et  elevatus  videbatur;  membrana  nigra  non  abster- 
genda erat,  vi  autem  soluta,  pars,  cui  insederat,  saturate 
rubra  prospiciebatur.  In  ventriculi  obtentis  et  membra- 
nis per  experimenta  chemica  nihil  minerale  detegi  pot- 
uit, in  reliquis  intestinis  nihil  memorabile  (1). 

Cas.  VI. 

N.  Sch.  aegra  filiam  medicamentum  afferre  jussit; 


(1)  A.  Henke,  Zeilsclmft  fur  SlaaUarzneikumle.  Bd.  X.  S. 
302.  1825. 

lilia  attulit  medicamenti  loco  acidum  sulphnricum  casu 
quodam  praesens.  Sumsit  mater  vasis  cochlearii  repleti 
quantitatem,  sed  statim,  saporem  ingratissimum  sentiens, 
exspuit.  Labia,  lingua,  gingiva  et  palatum  combusta  mox 
sanata  sunt;  dentes  autem  primo  nigrescebant,  et,  quia 
eorum  substantia  vitrea  ab  acido  deleta  erat,  postea  fere 
omnes  sensim  fracti  et  elapsi  sunt  (1). 

Cas.  VIL 

Vir  annorum  quadraginta,  vitae  taedio  motus,  haud 
parvam  olei  vitrioli  copiam  sumscrat  ct  die  altero  mor- 
tuus erat. 

Sectio  inflammationem  oris,  pharyngis  et  oesophagi, 
ventriculi  autem  gangraenam  mortem  attulisse  docuit  (2). 

Cas.  VIII. 

Juvenis  rusticus,  viginti  annos  natus,  errore  quodam, 
loco  remedii  cardiaci,  olei  vitrioli  guttulas  sexaginta  surn- 
serat.  Quum  autem  mox  dolores  oris,  oesophagi  ct  ven- 
triculi intrarent  urentes , periculum  horribile  suspicatus 
est.  Medicus  advocatus  ne  aptissimis  quidem  remediis 
aegrotum  servare  potuit;  septimo  die  periit.  Ex  ejus 
morbi  historia  hoc  tantum  notum  est,  aegrotum  inter- 
dum vomuisse  substantiam  membranaceam. 

Sectione  instituta,  in  cranii  cavo  nihil  memorabile 
inveniebatur,  membrana  oris  insoliti  erat  coloris  albi, 
valde  dura,  variisque  locis  excoriata.  Quum  fauces  cum 
ventriculo  solutae  et  resectae  aperirentur,  secundum  lon- 
gitudinem universa  carum  membrana  villosa  sponte  usque 
ad  ventriculum  soluta,  cecidit,  ita,  ut  in  tunica  nervea 

(1)  Observatio  Halae  a me  facta, 

(2) ,  Jos.  Bernt,  Beitriige  zur  gerielitlichen  Arzneikunde.  tid. 
V.  S.  91. 


nudata  no  residuum  quidem  ejus  prospiciendum  esset. 
I11  ventriculo  inventa  sunt  magna  fragmenta  tunicae  vil- 
losae, ab  interno  ipsius  ventriculi  pariete  soluta,  ('ete- 
nim ventriculus  et  duodenum  valde  inflammata  reperie- 
bantur  (1). 

Cas.  IX. 

Caroline  Mor . , viginti  octo  annos  nata,  ob  lasci- 
vam vitam  aliarumque  rationum  causa,  acidi  sulphurici  ve- 
nalis sunisit  copiam  non  notam,  cujus  facti  proximi  ef- 
fectus, inflammationes  nempe  tractus  intestinalis,  vomi- 
turitiones  et  vomitus,  cura  antiphlogistica  praecipue  san- 
guinis detractionibus  topicis,  remediis  involventibus,  se- 
rius curatione  pCr  lactis  usum , quodammodo  mitigati 
sunt.  Quo  mitiora  ea  symptomata  sunt  reddita,  eo  dif- 
ficilior deglutitio  fiebat,  ita  ut  aegrota  saepe  viginti  qua- 
tuor  horis  nihil  assumeret,  aut,  si  demum  tandem  quid- 
quam nutrimenti  in  ventriculum  pervenisset,  statim  vo- 
mitu rursus  muco  admixtum  dejiceretur.  Somnus  eam 
fugiebat,  alvus  clysteribus  tantum  aperiebatur.  Quod 
autem  eam  maxime  vexabat,  erat  dolor  in  ventriculi 
regione  et  nausea  perpetua.  Deglutitio  valde  impedita, 
nam  saepe,  si  quid,  etiam  blandissimi  nutrimenti,  ut 
vitellum  ovi  cum  saccharo,  devorasset,  aegra  in  ea  oe- 
sophagi parte,  quae  supra  sternum  sita  est,  haerens  sen- 
sit et  statim,  nulla  alia  re  admixtum,  vomitu  remotum 
est,  quae  res  suspicionem  stricturae  et  oesophagi  et  py- 
lori movebant.  Quamquam,  ut  jam  demonstratum  est, 
aegra  fere  nihil  cibi  teneret,  tamen  alvi  dejectiones,  per 


(1)  C.  W.  H u f e 1 a n <1 , Journal  «ler  j.vaclisihen  Arznei-  nn< 
W iMji.ilar/neikiinM.  H<1.  VII.  St.  2,  S.  18. 

clysteria  evocatae,  largae  et  normales  erant.  Duobus 
mensibus  praeterlapsis,  ventriculus  adhuc  statum  minore 
gradu  inflammatum  praebebat;  nam  manus  imposita  do- 
lores movebat  et  regio  epigastrica  intumefacta  erat,  qua 
re  applicatio  hirudinum  postulabatur,  quae  vero  ob  vi- 
rium defectionem  non  saepe  repetita  est.  Magis  placuit 
emplastrum  vesicatorium  supra  locum  affectum  adhibere, 
cujus  secretio  sustentata  est.  Remedia  quoque  interna 
meliorem  aegrotae  conditionem  non  adducebant,  quia 
statim  ejiciebantur ; aquae  calcariae  lacti  mixtae  aliquan- 
tulum interdum  remansit;  hoc  remedium  etiam  forma 
clysteriorum  applicatum  aegrotae  levamen  adduxit,  quum 
magnam  copiam  materiae  nigrae,  pici  liquidae  similem, 
amoveret.  Vires  hac  ratione  sustineri  non  potuerunt; 
intrabant  febris  hectica  et  deliria,  quae  per  plures  heb- 
domades durabant , tamen  intellectu  difficillimum  est, 
quomodo  vita  per  tantum  temporis  spatium  sustentata 
sit.  Demum  post  tres  menses , summopere  defatigata 
morti  proxima,  per  saltum  e fenestra  vitae  finem  posuit. 

Sectionis  relatio. 

Oris  membrana  jam  regenerata,  quamquam  sparse 
cicatricibus  instructa,  partim  densior  facta;  pharyngis  et 
oesophagi  membrana  interna  condensata,  fere  callosa, 
tota  longitudine  coangustata,  multis  cicatricibus  obtecta, 
et  strictura  in  regione  superiore  sterni  fere  clausa  inve- 
niebatur. Ventriculus  quoque,  fere  tota  extensione  cal- 
losus et  induratus,  ad  cardiam  duas  praebebat  rupturas, 
quatuor  et  sex  pollices  longas,  quae  saltu  c fenestra  in 
parte  tam  rigida  facillime  oriri  potuerunt ; ceterum  fa- 
cies interna  ventriculi  comparanda  erat  tabulae  latrun- 
culariae, nam  cicatrices  combustionis  eam  prope  quadra- 

tini  dispartlebant ; cicatrices  ipsae  prominentes  et  aspe- 
rae videbantur,  membrana  mucosa , paucis  tantum  locis 
inlafcsa,  rubrum  colorem  praebuit.  Pylorus  induratus  et 
tumefactus  ita  clausus  erat,  ut  vix  specillo  tenuissimo 
transitus  concederetur.  Prope  pylorum  multae  degene- 
rationes inaequales  prominentes  et  ulcerum  cicatrices 
sitae  erant.  Membrana  duodeni  mucosa  sana  videbatur, 
nam  neque  cicatrices  habebat,  neque  mucositatem  omi- 
serat. In  reliquis  visceribus  nihil  memorabile  inventum 
est  praeter  maciem  ingentem,  qua  splenis  minimi  con- 
textus ita  mutatus  videretur,  ut  colorem  e tlavo  fuscum 
induerit,  et  glomeruli  filis  pendentes  conspicerentur  (1). 

Cas.  X. 

Joan.  L.,  triginta  et  unum  annos  natus,  constitutione 
debilis,  se  circiter  unciam  dimidiam  olei  vitrioli  sumsissc  et 
ejus  magnam  partem  devorasse,  narrabat.  Statim  vehe- 
mentissimus  ardor,  nausea,  et  paulo  post  vomitus  mate- 
riae fuscae  et  acidulae  oriebantur.  Facies  post  tres  ho- 
ras pallida,  extremitates  frigidae,  animus  prostratus  et 
anxius;  lallans  tantum  loquutus  est,  conquerebatur  ar- 
dentem dolorem  cavitatis  oris,  qui  per  collum  et  pectus 
usque  ad  scrobiculum  cordis  vergebat;  impressio  liorum 
locorum  dolorosissima. 

Vomitus  statim  evocabatur,  quoties  aeger  ob  sitim 
insatiabilem  aquam  biberet;  simul  contractiones  spasticae 
gutturis  oriebantur.  Anguli  oris  tumefacti,  locis  singulis 
epithelio  privati,  et  crustis  superficialibus  tecti  erant. 
Os  maximis  tantum  cum  doloribus  aperiri  potuit ; omnes  ejus 
partes,  gingiva,  palatum,  uvula  et  pharyngis  paries  po- 


(1)  Casus  in  clinico  medico-chirurgico  Heroi,  observatus. 

sterior  tumefactae  et  epithelio  mortuo  albo  tectae  erant. 
Apparebant  maculae  luscae  et  papillae  rubrae  in  lingua, 
cujus  combustio  ita  vehemens,  ut  ne  vestigium  quidem 
epithelii  remanserit.  Pulsus  inventus  est  frequens,  ma- 
gnus, plenus  et  tensus,  respiratio  frequens,  vox  rauca. 
Statim  vcnaesectio  librae  unius  facta  et  viginti  quinque 
hirudines  ad  regionem  epigastricam,  deinde  glacies  ad 
collum  et  epigastrium  applicata  sunt.  Ad  usum  internum 
aqua  saponis  ad  neutralisationem  acidi  et,  quum  aeger 
hanc  evomuisset,  hoc  medicamentum  datum  est: 

Ilcp.  Emulsionis  communis  ^vi 
Aquae  laurocerasi 
Magnesiae  carbonicae  gj 
Syrupi  simplicis 

m.  d.  s.  singulo  semihorio  cochlear  magnum  sumendum. 

Pro  potu  aqua  glacialis  adhibita  est.  Post  venae- 
sectionem  aegrotus  quietior  erat,  sub  vesperum  febris 
intravit;  pulsus  quidem  frequens,  sed  non  tam  tensus, 
quam  antea;  somnus  propter  dolores  et  inquietudinem 
nullus. 

Die  insequente  cutis  extremitatum  frigida,  facies  ca- 
lida, sudore  tecta ; vomitu  continuo  snbstantia  liquida, 
tenax,  flocculis  mucosis  mixta,  prolata  est.  Oris  partes 
internae  valde  inflammatae  et  tumidae;  deglutitio  imo 
fluidorum  maxime  dolorosa,  et  attactus  in  regione  car-' 
diae  non  tolerabatur;  pulsus  frequens,  plenus,  mollis. 
Denuo  venaesectio  librae  unius  instituta,  et  ad  usum 
internum  data  est  emulsio  communis  cum  aqua  lauro- 
cerasi. Glacies  quoque  iterum  adhibita;  sub  vesperum 
febris  summum  assequuta  est,  et  pulsus  sexagesima  quo- 
que horae  parte  centies  et  trigesies  micuit.  No  liquida 

quidem  devorari  potuerunt,  sitis  glacie  mitigabatur. 
Magni  faucium  dolores  usum  viginti  quinque  hirudinum 
postulabant,  quibus  dolores  diminuti  sunt,  tamen  insom- 
nis noctem  egit  aegrotus.  Tertio  die  status  periculosis- 
simus videbatur,  febris  vehementissima,  pulsus  frequen- 
iissimus,  parvus,  vacuus;  magna  inquietudo,  demissio 
animi,  aeger  non  querebatur,  pressionem  ventriculi  et 
colli  pertulit,  nihil  devorare  potuit,  vomituritiones  ade- 
rant, sed  vomitus  ipse  cesserat.  Faciei  collapsus  et  ce- 
tera symptomata  ventriculi  gangraenosi  suspicionem  mo- 
vebant, quam  ob  rem  cura  tantum  palliativa  instituta,  et 
hoc  medicamentum  praescriptum  est: 

Morphii  acetici  gr.  j. 
solve  in  aquae  destillatae 

M.  I).  S.  omni  hora  guttulae  decem  sumendae. 

Hoc  die  numerus  arteriarum  pulsationum  diminueba- 
tur, temperatura  aequalior  facta,  dolores  remoti  erant. 
Quarto  die  pulsus  parvus,  vacuus,  mollis,  filiformis,  cu- 
tis frigida,  lingua  arida,  singultus  cum  respiratione  fre- 
quente  et  superficiali,  anxietas,  inquietudo,  parva  urinae 
copia,  alvus  non  amplius  aperta,  frons  sudore  frigido  et 
glutinoso  tecta,  mortem  instantem  indicabant,  quae  quinto 
tandem  die  tempore  matutino  vitae  finem  imposuit.  Ca- 
daver, ob  venenationem  judicibus  traditum,  quinto  vel 
sexto  tandem  die  sectioni  submissum  est,  sed  nihil  inde 
comperiri  potui  (1). 

Cas.  XI. 

E.  D.  ancilla,  viginti  duos  annos  nata,  indignabunda 
ob  dominorum  detrectationem,  quantitatem  non  notam 


(l)  Casus  observatus  iu  nosocomio  Caritatis  Berolineusi. 


acidi  sulphurici  sum  serat;  post  duas  horas  medicus  ar- 
cessitus remedia  demulcentia  et  involventia,  praecipue 
oleum  ricini,  praescripsit.  Deinde,  in  nosocomium  Cari- 
tatis lata,  haec  praebebat  symptomata:  faciem  rubram,  cu- 
tem calidam,  linguam  rubram,  ad  radicem  albam,  sine  tumore, 
oris  reliquas  partes  etiam  albas,  vomituritiones ; in  epi- 
gastrica regione  dextra  et  media  magnus  dolor  sentie- 
batur, si  manus  imposita  est.  Hae  regiones  elevatae  et 
tensae  videbantur;  pulsus  frequens,  plenus,  ad  duritiem 
inclinatus.  Triginta  hirudinibus  ad  regionem  epigastri- 
cam applicatis,  hoc  medicamentum  praescriptum  est: 

Rp.  Emulsionis  oleosae  5VJ 

Aquae  laurocerasi 

Sacchari  albi  ana  5^ 

m.  d.  s.  singula  hora  cochlear  ordinarium  sumendum. 

Aegra  noctem  quietam  peregit,  doloribus  non  irri- 
tata. Secundo  die  alvi  missio  larga  sequuta  est.  Pro- 
pria erat  urinae  retentio,  quae  jam  viginti  quatuor  ho- 
ras, sine  ullo  inflammationis  vesicae  signo,  duraverat; 
ob  eam  rem,  suspicione  naturae  spasticae  mota,  cataplas- 
mata emollientia  in  vesicae  regionem  applicata,  urinae 
missionem  effecerunt.  Symptomata  gastrica  jam  tertio 
dic  fere  omnia  cesserunt,  praeter  dolorem  in  ea  regione, 
qua  situm  est  colon  descendens.  Aegra  paulo  post  sanata 
dimissa  est.  (1). 

Cas.  XII. 

EI.  F„  ancilla,  annorum  undeviginti,  desperata  de 
amati  perfidia,  circiter  unciam  dimidiam  acidi  sulphurici 
venalis  bibit,  sed  paulo  post  maximam  acidi  partem  vo- 


(l)  < a>.  olxM-matus  in  nosocomio  Caritatis  Beroliuensi. 

mitu  ejecit.  Post  tres  horas,  quum  in  nosocomium  Ca- 
ritatis lata  esset,  vomitus  jam  cesserat,  labia,  gingiva  et 
lingua,  magna  extensione  combusta,  et  epidermide  alba, 
mortua  tecta  erant.  Aegra  vultu  turbata  miserrime  do- 
lores urentes  oris,  pharyngis  et  oesophagi  ad  ventriculum 
usque  conquesta  est,  qui  vero  tactu  non  augebantur. 
Interdum  contractiones  pharyngis  spasticae  intrabant,  et 
maxima  tantum  difficultate  summisque  doloribus  effectum 
est,  ut  liquor  aliquis  deglutiretur.  Pulsus  non  valde  af- 
fectus, sed  fortis,  et  corpori  valido  aegrotae  aptus.  Ae- 
gra semper  se  movebat  et  suspiria  dimittebat.  Ad  neu- 
tralisationem  acidi  solutio  kali  carbonici  data,  et  tum 
venaesectio  facta  est  librae  unius  et  dimidiae,  ut  in- 
flammatio instans  tractus  intestinalis  averteretur;  ad  po- 
tum aqua  glacialis  data  est.  Somnus  nullus  per  noctem, 
ad  matutinum  tandem  tempus  levaminis  quidquam  intra- 
bat. Altero  die  hirudines  quindecim  ad  collum  applica- 
tae, postea  fomentationes  frigidae  factae  sunt.  Emulsio 
communis  cum  aqua  laurocerasi  et  saccharo  ad  usum 
internum  dabatur.  Sub  vesperum  symptomata  aucta 
sunt,  dolores  in  regione  epigastrica  extensa  et  calida 
urentes  et  vehementes;  aegra  inquetissima,  sed  febri  non 
affecta.  Viginti  hirudines  ad  epigastrium  parvum  tan- 
tum levamen  adtulcrunt.  Tertio  et  quarto  die  status 
idem  mansit,  praeter  febrem  sub  vesperum  intrantem. 
Ut  paucis  verbis  dicam,  cura  antiphlogistica , praecipue 
saepius  adhibitis  hirudinibus  et  clysteribus  aperientibus, 
post  paucos  dies  contigit,  ut  aegrota  in  rccouvalescentium 
numerum  recipi  posset  (1). 


(1)  Oas.  in  nosocom.  Carilat.  Berol.  observatus. 

Cas.  XIII. 

CJi . K.,  puella  publica,  viginti  quinque  annorum, 
quum  «amatum  virum  apud  aliam  puellam  vidisset,  ita 
animo  affecta  est,  ut  e vita  excedendi  consilium  caperet j 
itaque  acidi  sulphurici  concentrati  circiter  uncias  duas 
sumsit,  superavit  oris  dolorem,  sed  in  faucibus  tanta 
orta  est  contractio,  ut  vomeret,  quo  facto,  mortuae  si- 
milis, humi  strata  inventa  est.  Quum  rursus  animi  com- 
pos facta  esset,  denuo  vomuit  et  fere  quinque  mensuras 
lactis  brevi  temporis  spatio  bibit;  tum  chirurgus  advoca- 
tus venacscctionem  instituit.  Paucis  horis  praeterlap- 
sis, in  nosocomium  Caritatis  lata,  inquietissima  summo- 
pere orabat,  ut  liberaretur  a doloribus  et  suffocationis 
periculo.  Vox  rauca,  deglutitio  valde  difficilis,  epithe- 
lium, cavum  oris  tegens,  albidum,  valde  rugosum;  in 
basi  linguae  excoriationes  reperiebantur ; dolores  maxi- 
mi in  parte  superiore  oesophagi,  minores  in  cardiac  re- 
gione. Pulsus  frequens,  parvus,  tensus.  Vomitus  largus 
majoribus  intervallis  iteratus  est.  Statim  solutio  Jkali 
carbonici  data,  tum  praescriptum  est: 

Saponis  medicati  5.j,jj* 
solve  in  aquae  fervidae  t/jj. 

adde  elcosacchari  menthae  ojj* 
m.  d.  s.  sexto  quoque  horae  spatio  uncia  sumenda. 

IIoc  medicamento  dolor  cardiac  sedatus,  oesophagi 
et  oris  mitig«atus  est.  Paulo  post  venaescctio  librae  unius 
facta  et  ad  collum  et  epigastrium  triginta  quinque  hiru- 
dines et  clysteria  cum  aceto  applicata,  quae  sedes  tres 
largae  sequutae  sunt.  Non  praetereundi  sunt  dolores, 
quos  aegra  inter  devorandum  in  utraque  aure  sentiebat, 
verisimiliter  per  affectionem  tubarum  Eustachii.  Crevit 

sub  vesperum  tumor  faucium;  aegra  magna  virium  in- 
tentione per  vomitum  materiam  ejecit  ex  lympha  coagulata  et 
membrana  mucosa  deleta,  latitudine  pollicis,  longitudine 
duorum  pollicum,  et  crassitie  duarum  linearum  constan- 
tem. Noctis  maximam  partem  in  somno  peregit.  Altero 
die  morbi  symptomata  praecipue  sub  vesperum  aucta, 
venaesectionem  unciarum  octo  postulaverunt.  Vomitus 
cesserat,  aqua  glaciei  guttatim  tantum  deglutiri  potuit. 
Tertio  die  ei  praescriptum  est: 


m.  d.  s.  quadrante  singula  liorae  parte  drachma  sumenda. 

Quum  deglutitio  vespere  difficilior  et  dolores  majo- 
res, pulsus  frequens  non  absque  duritie  apparerent,  ve- 
naesectio  denuo  unciarum  octo  instituta  est,  quae  symp- 
tomata diminuit.  Quarto  die  hirudines  octo  ad  collum 
necessariae  erant,  ceterum  aegra  jam  melius,  sine  aurium 
doloribus,  deglutiebat.  Sensim  sensimque  etiam  blandum 
cibum  sumsit,  febris  evanuit,  alvus  sponte  dejiciebatur, 
et  jam  die  octavo  post  veneficium,  quamquam  magna 
sanguinis  copia  amissa  erat,  fluxus  mensium  solito  tem- 
pore intrabat.  Quum  sanata  c nosocomio  exiret,  nihil 
sese  accepisse  detrimenti  ex  illa  toxicatione  contendebat. 


Olei  amygdalarum  dulcium  5,jj- 
Aquae  florum  aurantii  5.1  V' 
Gununi  mimosae 
Extracti  hyoscyami  gr.  xjj. 

Syrupi  althaeae 


/ 


VITA. 


Ego  Fridericus  Franciscus  Cornelius  JCipp,  confessioni 
«vangelicae  addictus,  die  XV.  mensis  Augusti,  anni  hu- 
jus sacculi  decimi  tertii,  natus  sum  lloerdae,  oppido 
Guestphaliae , patre  Friderico , et  matre  Luisa,  e gente 
Suemmermann , quos  parentes,  infinite  de  me  meritos,  ad- 
ime in  vivis  esse  gratissimo  erga  deum  animo  laetor.  — 
Primis  literarum  elementis  imbutus,  gymnasium  Tremo- 
niense  usque  ad  annum  decimum  nonum  frequentavi. 
Maturitatis  testimonio  instructus,  anno  hujus  saeculi  tri- 
gesimo secundo  Bonnam  ad  Rhenum  me  contuli,  ubi  a 
magnifico  t.  t.  rectore  TFallher  in  civium  academicorum 
numerum  receptus,  et  ab  111.  Harless,  t.  t.  decano  spec- 
tatissimo, in  album  facultatis  medicae  inscriptus  sum. 
Hisce  ibi  scholis  interfui:  111.  Mueller  de  cncyclopaedia 
et  methodologia  medica,  111.  Mayer  de  anatomia  corpo- 
ris humani,  de  anatomia  comparata  et  de  physiologia; 
111.  JVeber  de  osteologia  et  arte  cadaverum  sectiones  rite 
instituendi;  Dr.  Bobrik  de  introductione  in  philosophiam, 
de  logice  et  psychologia ; 111.  Bisclioff"  de  physice  et  che- 
mia; 111.  Noeggerath  de  mincralogia;  111.  Gold/uss  de  zoo- 
logia;  111.  Treviranus  de  botanice.  Anno  praeterlapso 
me  Halam  contuli,  ubi  ab  111.  Pernice,  t.  t.  prorectore, 
in  civium  academicorum  numerum  receptus,  apud  deca- 
num medicorum  ordinis  Beat.  Dzondi  nomen  professus, 
hisce  scholis  interfui : 111.  Krnkenberg  de  pathologia  tam 
generali  quam  speciali;  111.  Friedlaender  de  pharmacolo- 
gia  et  historia  medicinae;  111.  Blastus  de  chirurgia,  akiur- 
gia,  arte  fascias  rite  applicandi,  nec  non  de  operationi- 
bus ophthalmicis;  111.  Niemeyer  de  arte  obstetricia;  Beat. 
Baumgartcn  - Crusius  de  psychiatria;  Dr.  Moser  de  arte 
cadcvera  rite  dissecandi.  Scholis  clinicis  medicis  et  chi- 
rurgicis 111.  Krnkenberg  per  unum,  111.  Blasius  per  dimi- 
dium interfui  annum.  Anno  hujus  sacculi  trigesimo 
quinto  almam  hanc  petii  academiam  Berolinensem,  et 
civibus academicis  adseriptussum  ab  111.  Steffens,  1. 1.  rectore 
magnifico,  111.  Busch  t.  t.  decano  spectatissimo  ct  exer- 


citationibus  clinicis  medicis , chirurgicis,  ophthalmiatricis 
et  obstetriciis  virorum  111.  et  Cei.  Ruat,  Tmestedt,  Wolff , 
Juengken,  D ieffcnbach,  Busch  et  Rarez  interfui,  quibus  viris 
omnibus  summopere  venerandis,  pro  summis  de  me  me- 
ritis, gratias  ago  quas  possum  maximas. 

Ut  legi  reipublicae  satisfaciam,  per  annum  auspiciis 
Cei.  Richtei'  in  legione  praetoriana,  quae  nomen  ducit  ab 
imperatore  Alexandro,  chirurgi  militaris  munere  volun- 
tarius fungor. 

Jam  vero  tentaminibus,  tam  philosophico,  quam  me- 
dico, et  examine  rigoroso,  rite  superatis,  spero  fore  ut, 
dissertatione  et  thesibus  defensis , summi  in  medicina  et 
chirurgia  honores  in  me  conferantur. 


THESES. 


1.  Medicus  ipse  remedium. 

2.  In  morbis  cordis  pulsuum  conditio  non  magni  mo- 
menti est. 

3.  Moderatum  diaetae  regimen  saepe  gravissimos  mor- 
bos chronicos  solum  sanat. 

4.  Dilatationes  et  diverticula  tractus  intestinalis  iisdem 
ex  causis  oriri  nego. 

5.  Post  pastum  quies  magis  prodest  quam  motus. 

6\  Graviditatis  initio  nullum  certum  signum. 


